আত্মীয়ের বিয়ের অনুষ্ঠানে এসেছিলেন সবাই। কিন্তু, যে হোটেলে তাঁদের থাকার ব্যবস্থা করা হয় সেখানে সাতসকালে আগুন লাগে। আর তাতেই পুড়ে মারা গেলেন সাত জন। এখনও আটকে অনেকে। দমকল কর্মীরা তাঁদের উদ্ধারের চেষ্টা করছেন। বুধবার সকালে মহারাষ্ট্রের গোন্ডিয়ার ঘটনা। দমকল জানিয়েছে, হোটেলটির রান্নাঘরে এ দিন সকালে কোনও ভাবে আগুন লেগে যায়। এর পরে সেই আগুন ধীরে ধীরে গ্রাস করে নেয় হোটেলের একটা বড় অংশ। তবে পুলিশ জানিয়েছে, এখনও হোটেলের মধ্যে অনেকে আটকে থাকার সম্ভাবনা রয়েছে। খবর পেয়ে ঘটনাস্থলে পৌঁছয় দমকলের ১৫টি ইঞ্জিন। আগুন লাগার সঠিক কারণ এখনও জানা যায়নি। পুলিশের তরফে জানানো হয়েছে, মৃতদের সকলেই পাশের শহর থেকে এক আত্মীয়ের বিয়েতে গন্ডোয়া এসেছিলেন। পুড়ে যাওয়া দেহগুলো ময়নাতদন্তের জন্য পাঠানো হয়েছে।